
[bookmark: TextBodyBegin]Europski parlament,
–	uzimajući u obzir Nacrt provedbene odluke Komisije o financiranju godišnjeg akcijskog plana u korist Ujedinjene Republike Tanzanije za 2025. (D110180/02),
–	uzimajući u obzir Uredbu (EU) 2021/947 Europskog parlamenta i Vijeća od 9. lipnja 2021. o uspostavi Instrumenta za susjedstvo, razvoj i međunarodnu suradnju – Globalna Europa, izmjeni i stavljanju izvan snage Odluke br. 466/2014/EU Europskog parlamenta i Vijeća te stavljanju izvan snage Uredbe (EU) 2017/1601 Europskog parlamenta i Vijeća i Uredbe Vijeća (EZ, Euratom) br. 480/2009[footnoteRef:1] (Uredba o Instrumentu NDICI – Globalna Europa), a posebno njezin članak 25., [1:  	SL L 209, 14.6.2021., str. 1., ELI: http://data.europa.eu/eli/reg/2021/947/oj.] 

–	uzimajući u obzir mišljenje od 22. listopada 2025. koje je iznio odbor naveden u članku 45. Uredbe (EU) 2021/947,
[bookmark: _Hlk335642125]–	uzimajući u obzir članak 11. Uredbe (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije[footnoteRef:2], [2:  	SL L 55, 28.2.2011., str. 13., ELI: http://data.europa.eu/eli/reg/2011/182/oj.] 

–	uzimajući u obzir Rezoluciju Europskog parlamenta od 8. svibnja 2025. o uhićenju i riziku od pogubljenja Tundua Lissua, predsjednika stranke Chadema, glavne oporbene stranke u Tanzaniji,
–	uzimajući u obzir članak 115. stavke 2. i 3. Poslovnika,
–	uzimajući u obzir zajedničke rasprave Odbora za vanjske poslove i Odbora za razvoj u skladu sa člankom 59. Poslovnika,
–	uzimajući u obzir Prijedlog rezolucije Odbora za vanjske poslove i Odbora za razvoj,
A.	budući da je 22. listopada 2025. Nacrt provedbene odluke Komisije predstavljen odboru Instrumenta za susjedstvo, razvoj i međunarodnu suradnju;
B.	budući da se u Nacrtu provedbene odluke Komisije pokazuje pogrešan pristup Komisije, koji ne odražava u potpunosti nedostatke u pogledu demokracije i ljudskih prava u Tanzaniji tijekom proteklih godina, posebno od namještenih izbora u listopadu 2025., nakon kojih je vlada ugušila prosvjede, što je dovelo do smrti više od 400 ljudi, a stotine ljudi optužene su za izdaju;
C.	budući da je misija Afričke unije za promatranje izbora oštro kritizirala provođenje tanzanijskih predsjedničkih izbora, na kojima je sadašnja predsjednica izabrana s očitom većinom od 98 % glasova; budući da tanzanijska vlada, za razliku od izbora 2015., nije pozvala europsku misiju za promatranje izbora;
D.	budući da je visoka predstavnica Unije za vanjske poslove i sigurnosnu politiku / potpredsjednica Komisije Kaja Kallas u ime Europske unije izrazila ozbiljnu zabrinutost zbog poslijeizbornog nasilja u Tanzaniji i napomenula da je nepostojanje jednakih uvjeta uoči izbora vidljivo iz navoda o otmicama i nestancima te nasilju kojim se ograničava građanski i demokratski prostor;
E.	budući da je Tundu Lissu, vođa Chademe, glavne oporbene stranke u Tanzaniji, uhićen 9. travnja 2025. i kasnije optužen za izdaju, uz još tri kaznena djela objavljivanja lažnih informacija u skladu sa zakonima o kibernetičkom kriminalu; budući da se u Tanzaniji za zločin izdaje može izreći smrtna kazna; budući da se Europska unija nedvosmisleno protivi smrtnoj kazni u svim okolnostima; budući da je nedugo nakon Lissuova uhićenja stranka Chadema diskvalificirana s predsjedničkih i parlamentarnih izbora u listopadu 2025. na temelju toga što je odbila potpisati izborni kodeks ponašanja, a diskvalificiran je i kandidat druge najveće oporbene stranke Savez za promjene i transparentnost (ACT-Wazalendo) Luhaga Mpina;
F.	budući da tanzanijska vlada nije ispunila nijedan od zahtjeva koje je Europski parlament iznio u svojoj rezoluciji od 8. svibnja 2025., uključujući, među ostalim, poziv na trenutačno i bezuvjetno puštanje na slobodu Tundua Lissua, provedbu reforme pravosuđa, poboljšanje stanja ljudskih prava i predlaganje izborne reforme;
G.	budući da nazadovanje Tanzanije u njezinoj predanosti promicanju zajedničkih vrijednosti, načela i interesa, posebno u pogledu ljudskih prava, temeljnih sloboda, demokracije, vladavine prava, dobrog upravljanja i otvorenog prostora za građansko djelovanje, kao i sve veća represija, proizvoljna uhićenja, nasilje, napadanje i uznemiravanje članova oporbe, boraca za ljudska prava, autohtonih naroda, LGBTIQ+ aktivista, novinara i organizacija civilnog društva, nisu u skladu s načelima programiranja geografskih programa u okviru Uredbe o Instrumentu NDICI – Globalna Europa; budući da poslijeizborna kriza u Tanzaniji predstavlja neposrednu prijetnju demokraciji, vladavini prava, ljudskim pravima ili temeljnim slobodama u zemlji; budući da sve odluke o planiranju i programiranju kojima se ti aspekti ne uzimaju u obzir čine provedbene akte donesene u takvim okolnostima nevažećima;
H.	budući da EU znatno podupire digitalnu transformaciju Tanzanije, i to ulaganjima u 4G i svjetlovodnu infrastrukturu, e-upravljanje, digitalne vještine i razvoj privatnog sektora, čiji je cilj proširenje pristupa informacijama i poticanje otvorenog digitalnoga gospodarstva; budući da su, međutim, tanzanijske vlasti djelovale u suprotnosti s tim ciljevima tako što su uvele blokade interneta uoči izbora i ponovno usred postizbornih nemira, čime su ugrozile demokratsko sudjelovanje i uzrokovale rizik od zlouporabe digitalne infrastrukture koju podupire EU;
1.	smatra da Nacrt provedbene odluke Komisije prekoračuje provedbene ovlasti predviđene Uredbom (EU) 2021/947;
2.	smatra da Nacrt provedbene odluke Komisije nije u skladu s pravom Unije jer je nespojiv s ciljem Uredbe (EU) 2021/947;
3.	pozdravlja činjenicu da je Komisija obustavila postupak donošenja Nacrta provedbene odluke nakon što ju je Europski parlament obavijestio o pitanjima koja ga zabrinjavaju;
4.	poziva Komisiju da povuče svoj Nacrt provedbene odluke i da podnese odboru novi nacrt kojim će se u obzir uzeti spomenuta pitanja, osiguravajući pritom da nove izmjene ne utječu negativno na financiranje usmjereno na potporu nevladinim organizacijama i civilnom društvu;
5.	nalaže svojoj predsjednici da ovu Rezoluciju proslijedi Vijeću i Komisiji te vladama i parlamentima država članica.

